ಮಂಗಳೂರು ವಿಮಾನ ನಿಲ್ದಾಣದಲ್ಲಿ ರಾರಾಜಿಸುತ್ತಿದೆ ತುಳುನಾಡಿನ ಹೆಮ್ಮೆಯ ‘ಕಂಬಳ’ದ ವೈಭವ

ಮಂಗಳೂರು: ಅಂತರರಾಷ್ಟ್ರೀಯ ವಿಮಾನ ನಿಲ್ದಾಣದ ಆಗಮನ ದ್ವಾರದಲ್ಲಿ ಕರಾವಳಿಯ ಸಾಂಪ್ರದಾಯಿಕ ಜಾನಪದ ಕ್ರೀಡೆ ‘ಕಂಬಳ’ದ ಅದ್ಭುತ ಶಿಲ್ಪ ಕಲಾಕೃತಿಯೊಂದು ಜಗತ್ತಿನಾದ್ಯಂತ ಆಗಮಿಸುವ ಪ್ರಯಾಣಿಕರನ್ನು ಅತ್ಯಂತ ಆಕರ್ಷಕವಾಗಿ ಸ್ವಾಗತಿಸುತ್ತಿದೆ.

​ಅದಾನಿ ಸಂಸ್ಥೆಯ ಈ ಮೆಚ್ಚುಗೆಯ ಉಪಕ್ರಮವು ತುಳುನಾಡಿನ ಸಾಂಪ್ರದಾಯಿಕ ವೈಭವವನ್ನು ದೇಶ-ವಿದೇಶದ ಜನರಿಗೆ ಪರಿಚಯಿಸುವ ಸುಂದರ ವೇದಿಕೆಯಾಗಿದೆ.

ಕರಾವಳಿಯ ಜಾನಪದ ಕ್ರೀಡೆಯ ಶಕ್ತಿ, ವೇಗ ಮತ್ತು ಸಂಸ್ಕೃತಿಯ ಸ್ಪಂದನವನ್ನು ಫೈಬರ್ ಮಾಧ್ಯಮದಲ್ಲಿ ಜೀವಂತಗೊಳಿಸುವಂತಹ ಈ ಪರಿಕಲ್ಪನೆಯ ಹಿಂದೆ ಇರುವುದು ಸೃಜನಶೀಲ ಚಿಂತಕ ಹಾಗೂ ಪ್ರಸಿದ್ಧ ದೃಶ್ಯ ಕಲಾವಿದ ಹರೀಶ್ ಕೊಡಿಯಾಲ್‌ಬೈಲ್.

​’ಆರ್ಟ್ ಕೆನರಾ’ (Art Kanara) ಹಾಗೂ ‘Scube ART’ ಗ್ಯಾಲರಿಯ ಪ್ರಾಜೆಕ್ಟ್ ಮುಖ್ಯಸ್ಥರಾಗಿ, ತುಳುನಾಡಿನ ಮಣ್ಣಿನ ವಾಸನೆಯನ್ನು ಜಾಗತಿಕ ಮಟ್ಟದ ಕಲಾಕೃತಿಯಾಗಿ ಪರಿವರ್ತಿಸುವಲ್ಲಿ ಹರೀಶ್ ಅವರ ದೃಷ್ಟಿಕೋನ ಮತ್ತು ಸೃಜನಶೀಲತೆ ಪ್ರಮುಖ ಪಾತ್ರ ವಹಿಸಿದೆ.

​ಅವರ ಈ ಕಲ್ಪನೆಗೆ ಕಲಾತ್ಮಕ ಜೀವ ತುಂಬಲು ಸಹ-ಕಲಾವಿದರಾದ ಭೂಷಣ್ ಶೆಟ್ಟಿ, ನಾಗರಾಜ್ ಬಜಾಲ್, ಚೇತನ್ ಕುಮಾರ್ ಮತ್ತು ಅಜಯ್ ಪಿತ್ರೋಡಿ ಅವರ ಶ್ರಮ ಅನನ್ಯವಾದುದು. ಜೊತೆಗೆ, ಕಲಾವಿದ ರಾಜೇಂದ್ರ ಕೇದಿಗೆ ಅವರ ಸಹಕಾರವೂ ಈ ಕಲಾಕೃತಿ ಮೂಡಿಬರಲು ಸಾಥ್ ನೀಡಿದೆ. ​